### 23.    Etablering af BMX anlæg ved Tømmeruphallen

**Åbent**

Sagsnr.: 326-2015-63951       J.nr.: 04.01.14           Dokumentnr.:
326-2017-188576

**Sagstype**

Beslutning.

**Resume og sagens baggrund**

[adresse] etablerer nyt BMX anlæg i [adresse] i
samarbejde med Kalundborg BMX Klub. Dette jævnfør købsaftale mellem Kalundborg
Kommune og [adresse] om overtagelse af areal på [adresse] i
Kalundborg, hvor det nuværende BMX anlæg ligger. I købsaftalen er specificeret,
at Kommunalbestyrelsen skal godkende placering af ny bane samt det detaljerede
projekt.

**Indstillinger**

Direktøren indstiller, at beskrivelse af BMX anlæg samt
placering endeligt godkendes.

**Behandling**

Økonomiudvalg, Kommunalbestyrelse.

**Sagsfremstilling**

Kalundborg Kommune indgik i 2013 købsaftale med Kalundborg
Forsyning om overtagelse af areal på [adresse] i Kalundborg, hvor det
nuværende BMX anlæg ligger. Af købsaftalen fremgår det, at Kalundborg Forsyning
skal etablere et BMX anlæg tilsvarende det eksisterende anlæg et andet sted,
såfremt Kalundborg Forsyning ønsker at bruge arealet med det nuværende BMX
anlæg. Det fremgår endvidere "etablering af nyt BMX-anlæg skal ske i
minimum samme stand og størrelse, som det forefindes på tidspunktet for
meddelelse om inddragelsen af det eksisterende BMX-anlæg. Detailprojekteringen
samt ny placering skal godkendes forlods af Kalundborg Kommunes
Kommunalbestyrelse og i samarbejde med BMX-klubben".

[adresse] har inddraget en del af arealet på
[adresse] til nyt vandværk og er derfor - sammen med Kalundborg BMX Klub - i
gang med at etablere et nyt BMX anlæg i [adresse] - syd for Tømmeruphallen.

Kommunalbestyrelsen godkendte i august 2016 placeringen af
det nye BMX anlæg i [adresse] samtidig med en betinget købsaftale på erhvervelse
af yderligere areal til det nye BMX anlæg.

[adresse] og Kalundborg BMX Klub forelægger i
enighed beskrivelse af BMX anlægget samt oversigt over placering af de
forskellige elementer til BMX anlægget på arealet i [adresse], som grundlag for
Kommunalbestyrelsens godkendelse.

Af beskrivelsen - som også kaldes kravspecifikationen -
fremgår, at der bygges en BMX bane, som lever op til de krav, der stilles både
nationalt og internationalt for at kunne køre internationale løb. Banen er en
A-bane, som den nuværende. Banen bygges af britiske banebyggere, som blandt
andet også har bygget OL-banen i [adresse]. Derudover etableres en pumptrack -
også kaldet mini BMX-bane - som kan benyttes til træning fra 3 årsalderen og
opefter.

Der etableres jordvolde med græs til publikum, som kan se
hele banen, samt teamområde, hvor løbedeltagere samles med deres team inden
løbene.

Klubhus, værksted, beregnerhus og toiletfaciliteter samles i
én bygning, som bliver ca. 220 m2, hvilket er større end det, BMX Klubben har
til rådighed i dag, som er på ca. 170 m2. Det er myndighedskrav til anden form
for isolering og opbygning m.m., som gør at huset får flere m2.

Der etableres ny adgangsvej til arealet syd for anlægget i
forhold til en øget trafiksikkerhed ved løbsafholdelse. Der etableres ligeledes
ca. 30 p-pladser i grus, og, efter ønske fra BMX Klubben, et større græsareal,
som også kan bruges til parkering ved stævner og lignende.

Det forudsættes naturligvis, at alle nødvendige
myndighedstilladelser indhentes, før de enkelte elementer i byggeriet
igangsættes. Der pågår netop nu en del af myndighedsbehandlingen.

[adresse], Kalundborg BMX Klub og Kalundborg
Kommune er i løbende dialog om projektet og de enkelte detaljer, der mangler at
blive fastlagt.

Der forventes at være første spadestik til selve BMX-banen
den 29. juni 2017, banen forventes at stå færdig 1. december 2017, og hele
anlægget senest i marts 2018.

**Økonomiske konsekvenser**

Ingen.

**Økonomiudvalgets møde den 21.
juni 2017:**

Anbefales.

**Bilag**

|  |  |
| --- | --- |
| BMX kravspecifikation af 17. maj 2017 | 326-2017-189896 |
| Situationsplan\_14.06.17 | 326-2017-190424 |